b"\n_START_ARTICLE_\nSundby Tennisklub\n_START_SECTION_\nHistorie\n_START_PARAGRAPH_\nSundby Tennisklub startede med to grusbaner og godt 50 medlemmer i 1937, som de n\xc3\xa6ste 40 \xc3\xa5r voksede til fire baner og godt 200 medlemmer. I 1977 byggede K\xc3\xb8benhavns Idr\xc3\xa6tsanl\xc3\xa6g tre kunststofsbaner med tilh\xc3\xb8rende lysanl\xc3\xa6g som erstatning for tre grusbaner, som var i d\xc3\xa5rlig forfatning. Banerne stod f\xc3\xa6rdige i 1978 og forl\xc3\xa6ngede tennis-s\xc3\xa6sonen med to m\xc3\xa5neder \xe2\x80\x93 fra april til oktober/november. Trods utallige henvendelser til K\xc3\xb8benhavns Idr\xc3\xa6tsanl\xc3\xa6g siden midten af 1970'erne, indviede foreningen f\xc3\xb8rst sit reelle klubhus med k\xc3\xb8kken i 1992, som f\xc3\xb8rhen bestod af et halvtag til l\xc3\xa6 i tilf\xc3\xa6lde af regn. Foreningens medlemsantal blev mere end fordoblet i 1980'erne og 1990'erne til godt 500 seniorer og 100 juniorer, hvilket var det h\xc3\xb8jeste i klubbens historie. I 1996 blev klubbens anl\xc3\xa6g s\xc3\xa5ledes udvidet med yderligere to grusbaner beliggende i forl\xc3\xa6ngelse af Sundby Idr\xc3\xa6tsparks hal 3. I 2010 blev store dele af hegnet omkring anl\xc3\xa6gget udskiftet, og de tre kunststofbaner blev udskiftet med tre kunstgr\xc3\xa6sbaner, som ogs\xc3\xa5 kan benyttes af fodboldspillere i vinters\xc3\xa6sonen._NEWLINE_Siden omkring midten af 1990'erne har tennissporten oplevet en tilbagegang over hele landet, hvilket har p\xc3\xa5virket STs medlemstal. Klubben havde pr. 1. januar 2011 335 medlemmer. I l\xc3\xb8bet af 1990'erne startede klubben sin egen sommerturnering for seniorer og juniorer, Amager Open, som var succesfuld i dens f\xc3\xb8rste leve\xc3\xa5r, men grundet for f\xc3\xa5 tilmeldinger m\xc3\xa5tte turneringen lukke._NEWLINE_Indtil videre ligger klubbens bedste resultater tilbage i 1970'erne og 1990'erne, hvor STs bedste hold spillede en r\xc3\xa6kke \xc3\xa5r i 3. division udend\xc3\xb8rs samt 2. division. Siden slutningen af 1990'erne har foreningens juniorafdeling haft flere K\xc3\xb8benhavnsmestre i b\xc3\xa5de inden- og udend\xc3\xb8rs samt en enkelt Danmarksmester i minitennis."